b"\n_START_ARTICLE_\nVigovci\n_START_SECTION_\nZgodovina\n_START_PARAGRAPH_\nVigovci so bili sprva samo parlamentarna frakcija, stranka je za\xc4\x8dela nastajati okoli leta 1679, ko se je razplamtel boj o zakonu o izklju\xc4\x8ditvi Jakoba, tedanjega yor\xc5\xa1kega vojvode (kasnej\xc5\xa1ega kralja Jakoba II.), kot pretedenta za angle\xc5\xa1ki prestol, \xc4\x8demur so odlo\xc4\x8dno nasprotovali, ker je bil katolik. _NEWLINE_Slavna revolucija (1688\xe2\x88\x921689) je precej ubla\xc5\xbeila delitev na dve tekmovalni stranki, za kar sta bili zaslu\xc5\xbeni obe strani. Ve\xc4\x8dina torijcev je namre\xc4\x8d prevzela nekaj vigovske doktrine, da je bolj\xc5\xa1a omejena ustavna monarhija kot absolutizem, ki temelji na bo\xc5\xbeanskem pravu._NEWLINE_Med vladavino kraljice Ane so bili torijci opozicija, sestavljena iz aristokracije, ki se je zavzemala za versko strpnost in \xc5\xa1irjenje po svetu. V tem \xc4\x8dasu se je stranka za\xc4\x8dela ena\xc4\x8diti z anglikanizmom in kme\xc4\x8dkim plemstvom, na drugi strani je bila njihova baza zemlji\xc5\xa1ka aristokracija s finan\xc4\x8dnimi interesi bogatega srednjega razreda._NEWLINE_Po smrti Ane leta 1714 je Jurij I. pri\xc5\xa1el na prestol kot kandidat vigovcev skoraj isto\xc4\x8dasno, leta 1715, torijski vodja Henry John, 1. vikont Bolingbroka, pa je  pobegnil v Francijo, kar je skoraj povsem uni\xc4\x8dilo politi\xc4\x8dno mo\xc4\x8d stranke, saj so za skoraj 50 let izginili iz politike. V tem \xc4\x8dasu je vladala aristokratska skupina, povezana rodbinsko in poslovno, in se predstavljala kot vigovska, vendar je bilo to bolj zaradi spomina nanje. Trdni torijci so izgubili ugled kot jakobiti oziroma kot skupina, ki si prizadeva za  vrnitev naslednika Stuartov na prestol. _NEWLINE_Kljub te\xc5\xbeavam je okoli 100 torijskih lordov ostalo v spodnjem domu parlamenta in so imeli kar nekaj vpliva v politiki. _NEWLINE_Med vladanjem Jurija III. (1760\xe2\x88\x921820) v parlamentu ni bilo politi\xc4\x8dnih strank, tudi vigovcev ne, razen skupine simpatizerjev. Stranka se je za\xc4\x8dela ponovno oblikovati \xc5\xa1ele po letu 1784, ko so nastale globoke politi\xc4\x8dne dileme zaradi ameri\xc5\xa1ke revolucije. _NEWLINE_Vodja nove torijske stranke je leta 1784 postal William Pitt mlaj\xc5\xa1i. Stranka je v \xc5\xa1ir\xc5\xa1em smislu zastopala interese dr\xc5\xbeavne aristokracije, trgovskega razreda in funkcionarjev dr\xc5\xbeavne uprave. V primerjavi z njimi so bili vigovci zdaj v opoziciji na \xc4\x8delu s Charlesom Jamesom Foxom. Zastopali so interese verskih disidentov, industrialcev in vseh tistih, ki so zahtevali volilne, parlamentarne in \xc4\x8dlovekoljubne reforme. _NEWLINE_Francoska revolucija in napoleonske vojne so dodatno zapletle delitev med strankama. Velik del zmernih vigovcev je zapustilo Foxa in se pridru\xc5\xbeil Pittu. Po letu 1815 in obdobju strankarske zmedenosti sta se na koncu izlu\xc5\xa1\xc4\x8dili konservativna struja Roberta Peela in Benjamina Disraelija ter liberalna struja lorda Johna Russella in Williama Gladstona, iz \xc4\x8desar sta nastali konservativna in liberalna stranka._NEWLINE_V svetu politike ime vigovec ne pomeni ni\xc4\x8d ve\xc4\x8d, torijci pa so \xc5\xa1e danes pripadniki sodobne konservativne stranke.\n_START_SECTION_\nEtimologija\n_START_PARAGRAPH_\nBeseda whig, po kateri so vigovci dobili ime, je verjetno \xc5\xa1kotsko-galska in je izvorno pomenila 'kradljivec konj', kasneje pa se je nana\xc5\xa1ala na \xc5\xa1kotske prezbiterijance, neformalno pa tudi na upornike, ki so hoteli s prestola vre\xc4\x8di dotedanje gospodarje in sami prevzeti oblast, prepri\xc4\x8dani, da jim pripada._NEWLINE_Beseda tory je irskega izvora in je pomenila pape\xc5\xa1kega odpadnika, nana\xc5\xa1ala se je na vse tiste, ki so branili nasledstveno pravico Jakoba II. do angle\xc5\xa1kega prestola, \xc4\x8deprav je bil rimokatolik."